एक दिन अर्जुन स्नान करने के लिए गंगाजी में उतरे। वे स्नान-तर्पण करके हवन करने के लिए बाहर निकलने ही वाले थे कि नागकन्या उलूपी ने कामासक्त होकर उन्हें जल के भीतर खींच लिया और अपने भवन को ले गई। अर्जुन ने उलूपी से पूछा कि तुम कौन हो? तुम ऐसा साहस करके मुझे किस देश में ले आई हो? उलूपी ने कहा, ‘मैं ऐरावत वंश के कौरण्य नाग की कन्या उलूपी हूँ। मैं आपसे प्रेम करती हूँ। आपके अतिरिक्त मेरी दूसरी गति नहीं है। आप मेरी अभिलाषा पूर्ण कीजिए, मुझे स्वीकार कीजिए। अर्जुन ने कहा कि देवि! मैंने धर्मराज युधिष्ठिर की आज्ञा से बारह वर्ष के ब्रह्मचर्य का नियम ले रखा है। मेरे धर्म का लोप न हो, मुझे पाप न लगे, ऐसा ही काम तुम्हें करना चाहिए। उलूपी ने कहा, ‘आप लोगों ने द्रौपदी के लिए जो मर्यादा बनाई थी, उसे मैं जानती हूँ। परन्तु वह नियम द्रौपदी के साथ धर्म-पालन करने के लिये ही है, इस लोक में मेरे साथ उस धर्म का लोप नहीं होता। साथ ही आर्त-रक्षा भी तो परम धर्म है। यदि आप मेरी इच्छा पूर्ण नहीं करेंगे तो मैं मर जाउँगी। आप मुझे प्राण-दान देकर धर्म उपार्जन कीजिए।’